Oud-student getuig in Hewitt-verhoor | Maroela Media
Een van Bob Hewitt (75) se voormalige studente het Woensdag in sy verdediging in die Johannesburgse hooggeregshof, wat in Palm Ridge sit, getuig.
Die vrou, wie se naam nie genoem mag word nie, het gesê die voormalige tenniswêreldkampioen het haar saam met Suellen Sheehan in die 1980's afgerig, toe sy 13 jaar oud was.
Hewitt staan tereg op twee aanklagte van verkragting van Theresa "Twiggy" Tolken en Sheehan in die 1980's, en een van onsedelike aanranding van 'n ander vrou, wie se naam ook nie genoem mag word nie, in die 1990's. Hy was al drie klaers se tennisafrigter. Hewitt het onskuldig gepleit.
Die derde vrou het beweer Hewitt het homself teen haar rug gevryf terwyl hy haar afgerig het en dat hy 'n ereksie gehad het.
Terry Price, Hewitt se regsverteenwoordiger, het vroeër aangevoer dat die vrou 'n tennisbal wat in sy broek se sak was, met 'n ereksie kon misgis.
Die voormalige student het Woensdag aan die hof gesê sy beskou dit nie as ongewoon dat haar tennisafrigter tennisballe in sy sakke sou dra nie. Sy het gesê daar is niks ongewoon vir hom om agter 'n student te staan om te demonstreer hoe hulle hul skouers en heupe moes beweeg nie.
Sy het gesê sy was bewus van gerugte oor Tolken en Hewitt, maar het persoonlik niks ongewoon ervaar nie. Haar ma was ook van die gerugte bewus, maar het haar nie van Hewitt onttrek nie. Sy het gesê sy was nooit bekommerd oor hom nie want haar ma was altyd naby.
Staatsaanklaer Carina Coetzee het daarna 'n aansoek gebring om die staat se saak te heropen en nog 'n getuie te roep.
Daar is gehoop dat die getuie, wat nou in Amerika woon en via Skype sou getuig, van waarde sal wees tot Tolken se getuienis. Die getuie het glo na vore gekom nadat daar wyd oor die verhoor in die media berig is. Die vrou het aan Tolken gesê sy kon onthou hoe sy opgetree het die naweek wat Hewitt haar na bewering in Sun City verkrag het. Sy het glo gesê Tolken was baie ontsteld, het gehuil en wou haar ouers skakel.
Regter Bert Bam het die aansoek egter verwerp en gesê hy is nie oortuig dat die getuie nuwe inligting na vore kan bring nie.
Die verhoor is byna afgehandel. Regter Bam verwag om die staat se hoofargumente op 2 Maart te ontvang, en die verdediging s'n op 5 Maart. Slotbetoë sal 23 Maart aangehoor word.
Lees die vorige berigte oor die Hewitt-verhoor op Maroela Media.
Dit gaan 'n skande wees as hierdie man vrygespreek word, al is hy skuldig.
Mag iemand die regte woorde vind om molesteering reg oor die wéreld te stop.
Iewers veil ons die regte woorde om ons kinders te leer dat so iets nooit ooit mag gebeur nie. En dan raak hul molesteerders….
Drieks, kies jou woorde versigtig, jy weet nie waarvan jy praat nie.
Gemolesteer, verkrag en ek verafsku sulke dade.!
Die ou is so skuldig soos kan kom. Tennis bal in die sak…….se [email protected] Waar n rokie is, is n vuurtjie, hoekom sal hierdie vrouens hulle verneder en deur hierdie hele ontwrigting gaan as niks gebeur het nie? Hy is skuldig, pleks erken hy net wat hy gedoen het, dat die hofsaak kan einde kry.